Die laaste vyand, die dood, word tot niet gemaak
Die Wagtoring kondig Jehovah se Koninkryk aan—2014
3, 4. (a) Watter bevel het God aan Adam en Eva gegee? (b) Hoe belangrik was gehoorsaamheid aan hierdie bevel?
3 Hoewel Adam en Eva die vooruitsig gehad het om vir ewig te lewe, was hulle nie onsterflik nie. Om te bly lewe, moes hulle asemhaal, drink, slaap en eet. Nog belangriker, hulle lewe het afgehang van hulle verhouding met hulle Lewegewer (Deut. 8:3). Dit was noodsaaklik dat hulle God se leiding aanvaar as hulle wou voortgaan om die lewe te geniet. Jehovah het dit vir Adam duidelik gemaak selfs voordat Eva geskep is. Hoe? "Jehovah God het aan die mens ook hierdie bevel gegee: 'Van al die bome van die tuin mag jy tot versadiging toe eet. Maar wat die boom van die kennis van goed en kwaad betref, daarvan mag jy nie eet nie, want die dag as jy daarvan eet, sal jy sekerlik sterf.'"—Gen. 2:16, 17.
4 "Die boom van die kennis van goed en kwaad" het God se reg voorgestel om te besluit wat goed en wat sleg is. Adam het natuurlik reeds 'n sin vir goed en sleg gehad; hy is na God se beeld geskep en het 'n gewete gehad. Die boom sou vir Adam en Eva 'n teken wees dat hulle altyd Jehovah se leiding sou nodig hê. As hulle van die boom sou eet, sou dit 'n verklaring van sedelike onafhanklikheid wees, wat hulle en hulle nageslag ontsettende skade sou berokken. God se bevel en die gepaardgaande straf het getoon hoe ernstig so 'n weg sou wees.
7 God het vroeër vir Adam gesê: "Die dag as jy [van die boom van die kennis van goed en kwaad] eet, sal jy sekerlik sterf." Adam het waarskynlik gedink dat hierdie "dag" 'n dag van 24 uur sou wees. Nadat hy God se bevel oortree het, het hy moontlik verwag dat Jehovah voor sonsondergang sou optree. Jehovah het "omstreeks die tyd van die dag wanneer daar 'n briesie waai", met die egpaar kom praat (Gen. 3:8). Hy het hulle as 't ware verhoor en die feite bevestig op grond van die antwoorde wat Adam en Eva gegee het (Gen. 3:9-13). Toe het hy oordeel oor die oortreders uitgespreek (Gen. 3:14-19). As hy hulle dadelik tereggestel het, sou sy voorneme in verband met Adam en Eva en hulle nageslag onvervuld gebly het (Jes. 55:11). Hoewel hy die doodstraf bevestig het en die gevolge van sonde onmiddellik in werking getree het, het hy Adam en Eva toegelaat om kinders te hê wat kon baat vind by ander voorsienings wat Hy sou maak. Vanuit God se standpunt het Adam en Eva dus gesterf die dag toe hulle gesondig het, en hulle het in werklikheid binne een "dag" van 1 000 jaar gesterf.—2 Pet. 3:8.